**Актуална информация относно мерки и ограничения в Турция, Германия, Русия, Украйна, Мароко, Кувейт и Китай**

**Турция** - От 27 март международните полети, с изключение на тези до и от Ню Йорк, Вашингтон, Хонконг, Адис Абеба и Москва ще бъдат спрени. Въведена е забрана за излизане от домовете на гражданите над 65 годишна възраст, включително и за тези, които страдат от хронични заболявания.

**Германия –** Полетите на авиокомпания "Луфтханза" по маршрути Франкфурт на Майн – София и София – Франкфурт на Майн са анулирани от днес до края на май 2020 г. или до второ нареждане.

* Авиокомпания "Уиз Еър" ще осъществява полети от/до София до края на март. Компанията не е продължила договора си с летището във Франкфурт и от 01 април няма да извършва полети от Франкфурт.
* Засега няма промени в предстоящите полети на авиокомпания "Райънеър"по маршрута Кьолн – София и на авиопревозвача "Уиз Еър" по направление София – Франкфурт на Майн – София.
* Анулирани са полетите на авиокомпания "Юроуингс" по направление Дюселдорф – София - Дюселдорф.

От 22 март и за поне две седмици във всички провинции в Германия са въведени следните мерки:

* Ограничаване на социалните контакти на гражданите до максимално възможното;
* Забрана за пребиваване навън на повече от двама души заедно (не се отнася за членове на семейството от едно домакинство);
* Спазване на минимално отстояние от 1,5 м. един от друг на обществени места;
* Пътуване до работа, за грижа за болен (нуждаещ се от помощ), за наложителна среща, за разходка на въздух или спорт в лично качество е позволено;
* Празнуване в групи, дори и в домашна обстановка, не се позволява;
* Ресторанти и заведения за хранене се затварят (възможно е вземане на храна и напитки за вкъщи);
* Заведения за грижа за тялото (като фризьорски салони и др.) се затварят, изключения се допускат за тези, предлагащи здравни грижи;
* За всички предприятия е наложително спазването на хигиенните разпоредби и вземането на ефективни мерки за защита;

Разрешава се практикуване на спорт (джогинг), разходка на деца, разходка на куче, пътуване до работа, излизане за пазаруване, посещение на лекар или за оказване на помощ другиму, но само индивидуално и при спазване на правилото до двама души заедно.

Всяка отделна федерална провинция може да налага и допълнителни ограничителни мерки. В Бавария, Заарланд и Саксония излизането извън дома е допустимо само в наложителни случаи. За спазването на мерките ще следят полицията и общинските служби по обществения ред, като при нарушения ще бъдат налагани санкции. Няма единни глоби за цялата страна, но в Северен Рейн-Вестфалия и Райнланд Пфалц, например, глобите достигат до 25 000 евро.

**Русия -** От 27 март до 17 април авиокомпания „Аерофлот“ прекратява полетите си до София. На сегашния етап компанията ще продължи да изпълнява маршрутите до Брюксел, Лондон, Берлин, Дъблин, Мадрид, Рим, Амстердам, Букурещ, Женева и Париж. „България Ер“ продължава своите полети до и от Москва, като с отчитане на натовареността може да бъдат отлагани полети .

Всички граждани над 65 години и такива, страдащи от хронични заболявания (захарен диабет, бронхиална астма, онкологични заболявания и такива прекарали инсулт и инфаркт) са задължени да спазват домашен режим. Работодателите са длъжни да осигурят възможност за работа на тези хора от дистанция, да им предоставят полагаем отпуск или да ги пуснат в болничен.

**Украйна** - До 3 април остава в сила забраната за влизане на чужденци в Украйна. Границите са затворени и за транспортни средства, осъществяващи редовен пътнически превоз (самолети, влакове, автобуси). Няма ограничения за карго превози по въздух, море и суша. Техните екипажи и шофьорите на сухоземни транспортни средства ще преминават скрининг. Изключения важат за чартърни линии, осъществяващи превоз на пътници, завръщащи се в Украйна по график. Допуска се извозване на европейски граждани от Украйна с извънредни полети, върнали украински граждани в страната. Същите имат нерегулярен характер и не се обявяват предварително.

В Киевска, Харковска, Донецка, Тернополска, Ивано-Франковска, Житомирска, Днепропетровска области и в Киев-град е обявена извънредна ситуация във връзка с разпространението на коронавируса. Очаква се въвеждането на извънредно положение и за територията на цялата страна. От 23 март общественият транспорт в Киев работи в ограничен режим и осигурява превоз само на работници от сферата на критичната инфраструктура и журналисти, които имат съответните специални билети.

**Мароко** - Извънредното положение ще продължи до 18 часа на 20 април. Всички международни полети от и за страната са преустановени от 19 март. На 22 март бяха прекратени създадените механизми за подпомагане на напускането на Кралство Мароко от чуждестранни туристи, намиращи се в страната, със специални и/или планови въздушни полети. От 24 март спира целият обществен транспорт. Очаква се спиране и на междуградските влакове и автобуси. Забранява се напускането на населени места с лични превозни средства освен при наложителни медицински нужди. Влаковете ще функционират единствено с цел доставка на стоки от първа необходимост и въз основа на наличен удостоверителен документ, съгласно изискванията.

**Кувейт** - Транзитен престой или трансфер на български граждани в Кувейт не е възможен. В сила е полицейски час от 17.00 ч. до 04.00 ч. Гражданите на чужди държави, нарушили полицейския час, ще бъдат експулсирани. Подготвят се разрешителни за напускане на страната на учителите – чужди граждани, които са изявили такова желание.

**Китай -** Всички, пребивавали през последните 14 дни в Република Корея, Италия, Иран, Япония, Франция, Испания, Германия, САЩ, Великобритания, Швейцария, Швеция, Белгия, Дания, Австрия, Нидерландия, Норвегия и Австралия попадат под задължителна двуседмична карантина, която се провежда в специално определени за това места (пунктове за изолация), а не в домашни условия. При установяване на заразен пътник, пътуващ в същия самолет, другите пътници също се издирват и настаняват в специално определени за това пунктове за карантина, в който следва да останат до излизане на резултатите от тест за диагностициране. Всички медицински разходи по тестване и лечение или такива, възникнали от настаняването в местата за прекарване на карантина, се заплащат от съответния пътуващ.

Всички директни полети до Пекин се пренасочват за първоначално кацане към 12 летища в различни части на страната: Тиендзин, Тайюен, Хоххот, Шъдзяджуан, Шанхай Пудон, Дзинан, Циндао, Нандзин, Шенян, Далиян, Джънджоу и Сиан. На всички пътници се извършва преглед и тест за коронавирус, като само тези с негативни резултати могат да продължат към Пекин.

Пътуващите към Китай с цел бизнес първо са настанявани за своя сметка в определени от властите хотели/места за поставяне под карантина, до излизане на резултатите от диагностициращ тест. Наложена е забрана за алпинизъм в Тибет за върховете с подход от китайска страна.

Полети до Европа се осъществяват само с авиокомпания „Еър Чайна“ до Франкфурт и с Аерофлот до Букурещ или Москва с евентуална комбинация до Истанбул. Поради ограниченията, наложени за влизане в съответната страна, прекачване/транзитно преминаване не се разрешава през Сеул и Сингапур на граждани, пристигащи от Китай. Единствена възможност за транзитно преминаване при излитане от Китай остава полет през летище Хонконг, откъдето Турските авиолинии летят до Истанбул.